Diari Oficial de la Generalitat Valenciana


Sumari del DOGV 7791, del 26-05-2016 (2016/3784)

RESOLUCIÓ de 25 de maig de 2016, del director general de Relacions amb les Corts, per la qual es disposa la publicació del conveni marc entre la Universitat Complutense de Madrid (Centre de Vigilància Sanitària Veterinària, VISAVET), Ciutat de les Arts i les Ciències, SA, i Avanqua Oceanogràfic-Àgora, SL, per a la col·laboració en el projecte «Sanitat marina».
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7791

Data del DOGV
:   26-05-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/3784


Data del document
:   25-05-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 25 de maig de 2016, del director general de Relacions amb les Corts, per la qual es disposa la publicació del conveni marc entre la Universitat Complutense de Madrid (Centre de Vigilància Sanitària Veterinària, VISAVET), Ciutat de les Arts i les Ciències, SA, i Avanqua Oceanogràfic-Àgora, SL, per a la col·laboració en el projecte «Sanitat marina». [2016/3784]  
La Universitat Complutense de Madrid (Centre de Vigilància Sanitària Veterinària VISAVET), Ciutat de les Arts i les Ciències, SA, i Avanqua Oceanogràfic-Àgora, SL, han subscrit, prèvia tramitació reglamentària, el dia 4 de març de 2016, un conveni marc per a la col·laboració en el projecte «Sanitat marina».  
En compliment del que estableix l'article 20 del Decret 176/2014, de 10 d'octubre, del Consell, és procedent la publicació en el Diari Oficial de la Comunitat Valenciana del conveni esmentat, que ha quedat inscrit en el Registre de Convenis de la Generalitat amb el número 339/2016 i que figura com a annex d'aquesta resolució.  
  
València, 25 de maig de 2016.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Universitat Complutense de Madrid (Centre de Vigilància Sanitària Veterinària, VISAVET), Ciutat de les Arts i les Ciències, SA, i Avanqua Oceanogràfic-Àgora, SL, per a la col·laboració en el projecte «Sanitat marina»  
  
València, 4 de març de 2016  
  
D'una part, Isabel Fernández Torres, vicerectora de Relacions Institucionals i Gabinet del Rector, en nom i representació de la Universitat Complutense de Madrid (d'ara en avant UCM), que actua per delegació del rector segons el Decret rectoral 16/2015, de 15 de juny, de creació dels vicerectorats de la UCM, de delegació de competències en aquests i altres òrgans unipersonals i de diverses qüestions d'índole organitzativa, publicat en el Boletín Oficial de la Comunidad de Madrid el 31 de juliol de 2015.  
D'una altra part, Enrique Vidal Pérez, que actua en nom i representació de Ciutat de les Arts i les Ciències, SA (d'ara en avant, CACSA), en qualitat de director general, segons consta en escriptura de poder atorgada a favor seu, el 2 d'octubre de 2015, davant del notari de València Juan Bover Belenguer, número 1910 del seu protocol; entitat domiciliada a València, avinguda del Professor López Piñero (Historiador de la Medicina), número 7, i proveïda del CIF Q69450067.  
I d'una altra part, Juan José de Torres Romo, que actua en nom i representació d'Avanqua Oceanogràfic-Àgora, SL (d'ara en avant, AVANQUA), en qualitat de director general i apoderat, segons consta en escriptura de poder atorgada a favor seu el 28 de juliol de 2015, davant del notari de València Alejandro Cervera Taulet, número 2903 del seu protocol, amb domicili social a València, Gran Via Marqués del Túria, 19, i proveïda del CIF K 32528813.  
Les parts, reconeixent-se mútuament capacitat jurídica suficient, subscriuen en nom de les respectives entitats el present conveni marc (el «conveni marc»), i a aquest efecte  
  
Manifesten  
  
I. La UCM té entre els seus fins el suport científic i tècnic al desenvolupament cultural i social, i també l'extensió de la cultura universitària i la transmissió de totes les manifestacions de la cultura. Dins dels esmentats fins es troben totes aquelles activitats que persegueixen la difusió de la cultura, entesa de la manera més extensa, mitjançant l'organització o participació en activitats, dirigides, bé a la comunitat universitària, bé a la societat en general.  
Que el Centre de Vigilància Sanitària Veterinària (d'ara en avant, VISAVET) és un centre de referència europeu i mundial, les línies d'investigació del qual cobreixen aspectes de la sanitat i producció animal, la salut pública, la seguretat alimentària, la medicina preventiva i el medi ambient, i disposa d'especialistes en patologies i malalties infeccioses que es posaran a disposició de l'estudi d'encallaments del Mediterrani valencià i també els mitjans per a establir un banc de teixits.  
  
II. Que CACSA és l'empresa pública de la Generalitat Valenciana, creada pel Decret 225/1991, del Consell, de 9 de desembre, l'objecte social de la qual consisteix en la promoció, organització i gestió de totes les activitats que requerisca la preparació, construcció i posada en funcionament del projecte de la Generalitat Valenciana denominat Ciutat de les Arts i les Ciències de València, i també de la promoció, organització i gestió de l'explotació de les activitats i serveis a desenvolupar en els immobles d'instal·lacions que l'integren. Dins d'aquest projecte es troba l'Oceanogràfic.  
III. Que AVANQUA és l'empresa titular de la gestió de l'Oceanogràfic, dins del qual es troba un equip tècnic i humà responsable del benestar i la salut dels animals albergats. En concret, AVANQUA ha resultat adjudicatària del contracte número PA 7/2014 de la Generalitat Valenciana per a la «Gestió i explotació dels edificis i instal·lacions de l'Oceanogràfic i l'Àgora i suport a Ciutat de les Arts i les Ciències, SA, per a la dinamització de la Ciutat de les Arts i les Ciències» (el «contracte amb CACSA»).  
IV. Que CACSA i AVANQUA, en nom de l'Oceanogràfic i com a institucions cada una d'aquestes dedicades, entre altres fins, a la investigació sobre espècies de fauna i flora autòctona i exòtica, i com a institucions en què, entre els seus principals objectius, hi ha el desenvolupament de projectes de conservació d'aquestes espècies, disposen segons s'indica dels animals, de les instal·lacions, del personal qualificat i de la resta de mitjans materials necessaris per al desenvolupament de projectes d'investigació propis en aquests àmbits.  
V. Que les parts estan interessades en l'establiment d'un marc de col·laboració destinat a la creació d'un banc de teixits i la creació d'una estreta xarxa d'encallaments de fauna marina a la Comunitat Valenciana.  
VI. En virtut de tot això les parts formalitzen el present conveni marc d'acord amb les següents  
  
Estipulacions  
  
1. Objecte  
El present conveni marc té per objecte establir el marc general de col·laboració entre les parts per al desenvolupament d'actuacions tendents a la creació d'un banc de teixits i la col·laboració en la xarxa d'encallaments de fauna marina de la Comunitat Valenciana (Projecte «Sanitat marina»).  
Les accions emparades pel present conveni marc es dirigiran als àmbits següents:  
- Banc de teixits: Marine Animal Tissue Bank (Matbank).  
- Centre de Recuperació Arca del Mar.  
- Laboratori d'investigació per a la conservació del mar: Marine Research Laboratory (Marlab).  
Les accions anteriors tenen caràcter enunciatiu i no limitador, i les parts poden col·laborar en el desenvolupament d'altres accions relacionades amb àrees d'interés mutu per a aquestes.  
  
2. Acords específics  
El present conveni marc podrà desplegar-se mitjançant acords específics subscrits entre les parts, que regularan les característiques de cada actuació i el contingut mínim de les quals haurà de tenir en comptes, entre d'altres, els aspectes següents:  
a) Definició de l'objecte.  
b) Descripció d'un pla de treball, incloent-hi les distintes fases d'aquest i la cronologia del seu desenvolupament.  
c) Si és el cas, pressupost total i mitjans materials i humans que requerisca l'acció objecte de conveni específic, amb inclusió detallada de les aportacions que realitzarà cada part mitjançant depòsit de béns i aportació de recursos financers, materials i humans.  
d) Normes per a la coordinació, execució i seguiment del programa o acció, i també els noms de les persones encarregades de portar-les a cap, sense perjudici del que s'establisca en el present conveni marc.  
  
e) Regulació sobre la propietat i explotació dels resultats si és el cas.  
  
L'amplitud de la col·laboració estarà condicionada, en cada cas, a la disponibilitat dels mitjans de cada organisme, i també a la prioritat que requerisquen els seus propis programes en curs.  
L'aplicació i execució d'aquest conveni marc, incloent-hi tots els actes jurídics que pogueren dictar-se en la seua execució i desenvolupament, no suposaran obligacions econòmiques per a cap de les parts, i en tot cas seran ateses amb els seus mitjans personals i materials.  
  
  
3. Vigència  
El present conveni marc entrarà en vigor en el moment de la seua firma i tindrà una duració d'un (1) any, que es podrà prorrogar mitjançant un acord subscrit per totes les parts per successius períodes anuals, amb un avís previ amb un (1) mes d'antelació a la seua finalització.  
En tot cas, la cooperació de les parts es prolongarà fins a la finalització de les accions que es troben en execució. No obstant això, quedarà resolt aquest conveni en el supòsit de finalització del contracte amb CACSA, excepte autorització expressa per part de CACSA, i en aquest cas, CACSA o l'empresa assignada per aquesta assumiran els corresponents compromisos davant de tercers.  
  
4. Obligacions de les parts  
Les obligacions per les parts vindran arreplegades en els convenis específics que es realitzaran a l'empara de l'article 83 de la Llei Orgànica d'Universitats (LOU) resultants del present conveni marc.  
  
5. Seguiment de l'acord  
Es designa com a responsables del seguiment del present acord Javier León per part de CACSA, Daniel García per part d'AVANQUA i José Manuel Sánchez-Vizcaíno per part de la UCM (VISAVET).  
  
Als responsables del seguiment els correspondrà supervisar l'execució del present conveni marc, adoptar les decisions i dictar les instruccions necessàries a fi d'assegurar el compliment de les prestacions derivades de l'acord.  
Qualsevol avís, sol·licitud, notificació o comunicació relacionada amb l'execució i compliment del present conveni marc es comunicarà per escrit als responsables en les adreces següents:  
  
Por CACSA Por la UCM (VISAVET)  
Javier León  
zrpze@diw.hm  
Eduardo Primo Yúfera,   
1B, núm. 7. 46135 València  
Tel. 377 044 973  
 Prof. José Manuel Sánchez-Vizcaíno  
mgnxjio@stlecjw.jxp.fa  
Av. Puerta del Hierro, s/n  
Facultat de Veterinària  
28461 Madrid  
Tel. 425 973 441  
Por AVANQUA  
Daniel García  
uzqtkrq@nwvuyrnzaily.dkk  
Eduardo Primo Yúfera 1B  
46514 València  
Tel. 538 573 050  
  
  
  
  
6. Difusió de la publicitat  
Les parts es comprometen a difondre les activitats, projectes i programes de col·laboració entre aquestes, derivades del present conveni marc i dels respectius convenis específics que se subscriguen, i també aquella informació que consideren d'interés mutu.  
Les parts destacaran en totes les activitats que es realitzen en desplegament del present conveni marc, la col·laboració prestada entre aquestes, i hauran d'incorporar els seus respectius logotips, després de la seua aprovació, en tots els materials que es reproduïsquen i utilitzen per a la publicitat de les actuacions desenvolupades.  
Les iniciatives de difusió en els mitjans de comunicació es planificaran i executaran amb l'acord previ entre els departaments de comunicació de les entitats firmants.  
  
  
  
7. Propietat dels béns  
En el cas que, en el desenvolupament de les actuacions pròpies del present conveni marc les parts aporten en depòsit qualsevol bé, la seua propietat serà en tot moment de l'entitat que els haja aportat, sense que en cap cas aquesta circumstància puga habilitar la part que els haja rebut en depòsit per a l'adquisició de la propietat o d'una cessió d'ús.  
  
La propietat dels béns mobles, immobles, materials o immaterials, que es puguen adquirir en el marc del present conveni, es determinarà, en cada cas, en el corresponent conveni específic.  
L'entitat que haja rebut béns en depòsit assumirà a càrrec seu l'establiment de les adequades condicions de seguretat i vigilància d'aquests per garantir una correcta conservació. El depositari dels béns es compromet a informar amb caràcter immediat al propietari de qualsevol circumstància que poguera alterar l'estat original, a fi d'adoptar, a la major brevetat, les mesures necessàries per evitar o reparar el seu deteriorament.  
Si per demora en aquesta notificació els béns en depòsit patiren deteriorament, els costs de reparació seran per compte de l'entitat depositària, excepte si la demora es produïra per causa de força major o cas fortuït.  
El propietari dels béns assumirà a càrrec seu els costs de trasllat, del seu manteniment i neteja, excepte en el cas assenyalat en paràgraf anterior.  
Qualsevol canvi de la ubicació inicial dels béns depositats, i també de les condicions inicials del depòsit que pogueren afectar els béns, serà autoritzada prèviament i per escrit pel propietari, i haurà de respectar el depositari totes les instruccions i recomanacions que realitze el depositant a fi de garantir la seua seguretat i correcta conservació.  
  
No se sotmetrà als béns a cap tractament sense el consentiment previ exprés del propietari.   
Si els béns patiren deteriorament per haver-se realitzat canvis d'ubicació no autoritzats o havent sigut autoritzats no es van respectar les instruccions i recomanacions del propietari, els costs de reparació seran per compte del depositari.  
El propietari dels béns podrà realitzar les visites que estime necessàries a fi de supervisar-ne l'adequada conservació, i realitzar labors de neteja i manteniment dins de l'horari habitual fixat per la part depositària en les seues instal·lacions.  
El depositari serà responsable de la pèrdua del béns llevat que la dita pèrdua tinga lloc per causa de força major o cas fortuït.  
En allò no previst en el present conveni marc es tindrà en compte el que disposa el Codi Civil per als contractes de depòsit.  
  
8. Protecció de dades de caràcter personal  
Les parts s'obliguen a complir la normativa vigent en relació amb la protecció de dades de caràcter personal, en especial amb la Llei Orgànica 15/1999, de 13 de desembre, de protecció de dades de caràcter personal, i el Reial Decret 1720/2007, de 21 de desembre, pel qual s'aprova el reglament de desplegament, i es comprometen a adoptar totes les mesures de seguretat exigides per aquesta normativa. En cap cas el present conveni marc suposa una cessió o comunicació de dades de caràcter personal inclosos en els respectius fitxers de les parts. En el cas que per qualsevol causa haja de realitzar-se per qualsevol de les parts una comunicació de dades de caràcter personal incloses en els seus fitxers, el cedent haurà de comptar amb el consentiment previ, exprés i inequívoc dels afectats per a aquesta cessió, i informar-los del seu destinatari o de la finalitat de la comunicació.  
  
9. Confidencialitat  
Les parts s'obliguen a no divulgar la informació que s'intercanvien; aquest caràcter afecta, en particular, els secrets tècnics o comercials i els aspectes confidencials que s'indiquen.  
Les parts s'obliguen a tractar de forma confidencial i a no reproduir, publicar ni difondre cap informació comercial, financera o tècnica que puguen conéixer amb motiu de la seua relació contractual. La UCM (VISAVET) assumeix l'obligació de guardar un estricte sigil professional a l'entorn de tots aquells temes relacionats amb CACSA. En cap cas els documents i les informacions podran ser utilitzats per a fins diferents dels prevists en aquest conveni marc. UCM (VISAVET) es compromet a traslladar aquesta obligació al seu personal i en especial, a aquell que es trasllade a les instal·lacions de CACSA, i respondrà del seu compliment.  
Una vegada extingit el conveni marc, cada part esborrarà o destruirà tota la informació que sobre la present relació haja emmagatzemat en qualsevol suport o haja reproduït per qualsevol procediment, exceptuant la informació que per qualsevol disposició legal estiga obligat a conservar.  
  
10. Modificacions  
Donades les característiques i duració d'aquest conveni marc, en tot moment mantindran totes les parts interessades la predisposició a efectuar els ajusts i rectificacions necessàries que enriquisquen la missió i els objectius del conveni.  
Qualsevol modificació o addició al present conveni marc haurà de realitzar-se mitjançant una addenda a aquest, que haurà de ser firmada per les persones de poder bastant en nom de cada una de les parts.  
  
11. Resolució  
El present conveni marc podrà ser resolt per qualsevol de les causes següents:  
- Per acord mutu de les tres parts que subscriuen aquest conveni marc.  
- Per finalització de la vigència del present conveni marc o qualsevol de les seues pròrrogues.  
- Unilateralment per qualsevol de les parts, després d'un avís exprés amb 30 dies d'antelació.  
- Unilateralment per qualsevol de les parts quan l'altra o d'altres hagen infringit les seues obligacions.  
  
12. Règim jurídic i jurisdicció competent  
El present conveni marc es regirà, a més pel que disposa aquest, pel que disposa la normativa aplicable a l'objecte d'aquest.  
  
En els casos de dubtes o diferències suscitades per l'aplicació, interpretació o resolució del conveni marc, es procurarà que siguen resoltes per acord comú entre les parts. Si no s'aconseguia l'acord, les discrepàncies seran sotmeses per qualsevol de les parts davant dels jutjats i tribunals ordinaris de la ciutat de València, amb renúncia expressa al fur propi que respectivament poguera correspondre'ls.  
  
  
I en prova de conformitat amb allò que s'ha exposat, les parts firmen per exemplar triplicat el present document en el lloc i la data abans indicats.  
  
Per la Universitat Complutense de Madrid: Isabel Fernández Torres.  
  
Per Ciutat de les Arts i les Ciències, SA: Enrique Vidal Pérez.  
Per Avanqua Oceanogràfic-Àgora, SL: Juan José de Torres Romo.